ORDE do 24 de abril de 2006 pola que se acorda a cesión de uso de determinados bens mobles adscritos a esta consellería aos concellos de Vilaboa e Soutomaior.
CONSELLERÍA DE PESCA E ASUNTOS MARÍTIMOS — III. OUTRAS DISPOSICIÓNS — 15/05/2006

A Lei 7/1985, do 2 de abril, reguladora das bases do réxime local (artigo 25.2º, letra c), así como a Lei 5/1997, do 22 de xullo, de Administración local de Galicia (artigos 80, 81 e 82), determina que o concello, como entidade básica da organización territorial do Estado, é a vía da participación dos seus cidadáns en diferentes materias e, entre elas, a protección civil, xa que, ante unha situación de emerxencia que poida poñer en perigo a vida dos cidadáns ou as súas pertenzas, o concello será o primeiro en actuar tanto en tempo de resposta como en mobilización de recursos.
Por outra banda, e tendo en conta o marco de colaboración entre as distintas administracións públicas, cómpre cederlles aos concellos de Soutomaior e Vilaboa o uso de determinados bens mobles adscritos a esta consellería, para seren destinados a fins de utilidade pública ou interese social.
Para tal fin, a Consellería de Pesca e Asuntos Marítimos tramitou o expediente de cesión, de conformidade co disposto no artigo 35 bis, da Lei 3/1985, do 12 de abril, do patrimonio da Comunidade Autónoma de Galicia, e no artigo 96 bis, do seu regulamento, aprobado polo Decreto 50/1989, do 9 de marzo, engadido polo Decreto 238/1998, do 24 de xullo.
Polo exposto e, en uso das facultades que me confiren os artigos 34.6º e 38 da Lei 1/1983, do 22 de febreiro, reguladora da Xunta e do seu presidente, reformada pola Lei 11/1988, do 20 de outubro,
DISPOÑO:
Artigo 1º
Acórdase a cesión do uso a favor dos concellos de Vilaboa e Soutomaior dos bens mobles seguintes:
-Unha embarcación tipo planeadora de poliéster reforzado, fibra de vidro (IP 305). Matrícula e folio 8ª, Vill 3-6-92, de nome Illa de Toralla.
-Un motor Yamaha de 150 cv. Número de serie 351613.
-Unha cola de motor Yamaha de 150 cv. Número de serie 350552.
Artigo 2º
A cesión sinalada no artigo anterior queda sometida ás seguintes cláusulas:
a) De conformidade ao establecido polos artigos 35 bis, da Lei 3/1985, do patrimonio da Comunidade Autómona de Galicia, e 96 bis, do Decreto 50/1989, polo que se aproba o seu regulamamento,
os bens cedidos serán destinados polos concellos cesionarios a fins de utilidade pública ou interese social, de xeito especial, á realización de tarefas de vixilancia e socorrismo no seu respectivo ámbito territorial.
b) A cesión realízase por un período de catro anos, contados a partir da súa formalización en acta subscrita polo secretario xeral da Consellaría de Pesca e Asuntos Marítimos, sendo prorrogable por períodos sucesivos de igual duración, sempre que exista acordo expreso desta consellaría, despois de petición formulada polos concellos cesionarios con anterioridade ao vencemento do período anterior, quedando excluída a tácita recondución.
c) Os concellos cesionarios faranse cargo dos gastos necesarios para a reparación e posta en funcionamento dos ditos bens, realizando tamén todas as reparacións que sexan necesarias para mantelos en bo estado de uso, sen que no momento da súa devolución á Consellaría de Pesca e Asuntos Marítimos, poida esta ser compelida á satisfacción dos gastos realizados por ningún destes conceptos.
d) Tanto se os bens cedidos non se aplicasen aos fins sinalados, como se se descoidasen ou utilizasen con grave quebramento, ou se incrumprisen as condicións do acordo, considerarase resolta a cesión e o ben reverterá á Comunidade Autónoma de Galicia, que terá dereito a percibir, logo da taxación pericial, o valor dos detrimentos ou deterioracións que sufrisen.
e) Os concellos cesionarios responderán do valor dos bens cedidos nos casos de destrución, roubo ou perda e asumirán a obriga de constituír un seguro de responsabilidade civil coa finalidade de garantir a cobertura dos danos que pudiesen ocasionarse, tanto ás persoas como ás propiedades, coa utilización dos bens cedidos.
Artigo 3º
A devandita cesión formalizarase mediante acta subscrita polo secretario xeral desta consellería ou funcionario en que delegue, debendo constar nela o acordo de cesión e a aceptación do cesionario.
Disposición derradeira
A Consellería de Pesca e Asuntos Marítimos, a través da secretaría xeral, realizará os trámites necesarios para a efectividade de canto se dispón nesta orde.
Santiago de Compostela, 24 de abril de 2006.
María Carmen Gallego Calvar
Conselleira de Pesca e Asuntos Marítimos